पाथीभरा क्षेत्रमा बाक्लो हिमपात (फोटो फिचर)
ताप्लेजुङस्थित प्रसिद्ध तीर्थस्थल पाथीभरामा बाक्लो हिमपात भएको छ । मङ्गलबारदेखि सुरु भएको वर्षासँगै पाथीभरामा हिमपात भएको हो ।
चन्द्र पन्दाकताप्लेजुङ, चैत ९ गते । ताप्लेजुङस्थित प्रसिद्ध तीर्थस्थल पाथीभरामा बाक्लो हिमपात भएको छ । मङ्गलबारदेखि सुरु भएको वर्षासँगै पाथीभरामा हिमपात भएको हो । पाथीभरा क्षेत्र विकास समितिका अनुसार बुधबार र बिहीबार राति पाथीभरा क्षेत्रमा बाक्लो हिमपात भएको छ । निरन्तरको वर्षासँगै दुई दिन लगातार हिमपात भएपछि तीनहजार ७९४ मिटर उचाइमा अवस्थित पाथीभरा मन्दिर परिसरसहितका क्षेत्रमा बाक्लो हिउँ थुप्रेको पाथीभरा क्षेत्र विकास समितिका कार्यकारी निर्देशक प्रजिन हाङ्बाङले जानकारी दिनुभयो ।पाथीभरा मन्दिर परिसर र माथिल्लो फेदीसम्म नै हिउँ परेको समितिका कर्मचारी राजेन्द्र महतले बताउनुभयो । वर्षा र हिमपातका कारण दुई दिन अर्थात् बुधबार र बिहीबार पाथीभरा दर्शनमा आउने तीर्थयात्री प्रभावित भएका थिए । शुक्रबार भने बिहानैदेखि मौसम खुलेकाले पाथीभराको दर्शन गर्ने तीर्थयात्री तथा हिउँमा रमाउनेहरुको आउजाउ सुरु भएको समितिले जनाएको छ । मौसम खुलेपछि पाथीभरा क्षेत्र र यहाँबाट दृश्यावलोकन गर्न सकिने कञ्चजनजङ्घासहित सेताम्मे हिमालको मनमोहक दृश्यले तीर्थयात्री र अन्य पर्यटकलाई लोभ्याने गरेको छ ।